**บทที่ 3**

**วิธีดำเนินการวิจัย**

งานวิจัยเรื่อง สมรรถนะทางภาษาอังกฤษของบัณฑิตมหาวิทยาลัยราชภัฏสวนสุนันทา ครั้งนี้คณะผู้วิจัยได้ดำเนินการในลักษณะของงานวิจัยเชิงสำรวจ มีวัตถุประสงค์เพื่อ

1) เพื่อศึกษาระดับสมรรถนะทางภาษาอังกฤษของบัณฑิตมหาวิทยาลัยราชภัฏสวนสุนันทา

2) เพื่อสำรวจปัญหาและความต้องการในการพัฒนาสมรรถนะทางภาษาอังกฤษให้บัณฑิตมหาวิทยาลัยราชภัฏสวนสุนันทา

3) เพื่อกำหนดแนวทางการพัฒนาสมรรถนะทางภาษาอังกฤษให้บัณฑิตมหาวิทยาลัย

ราชภัฏสวนสุนันทา

ผู้วิจัยได้ดำเนินการวิจัย แบ่งออกเป็น 3 ขั้นตอนหลัก ดังนี้

3.1 ศึกษาระดับสมรรถนะทางภาษาอังกฤษของบัณฑิตมหาวิทยาลัยราชภัฏสวนสุนันทา เป็นขั้นตอนการดำเนินการรวบรวมข้อมูล โดยนำข้อมูลเกี่ยวกับระดับสมรรถนะของบัณฑิตมหาวิทยาลัยราชภัฏสวนสุนันทาที่กำลังจะจบการศึกษาระดับปริญญาตรีจากมหาวิทยาลัยราชภัฎสวนสุนันทา ในปีการศึกษา 2560 ที่ได้จากการจัดสอบโดยใช้โปรแกรม Speexx ของสถาบันสร้างสรรค์และส่งเสริมการเรียนรู้ตลอดชีวิต (สสสร.)

3.2 สำรวจปัญหาและความต้องการในการพัฒนาสมรรถนะทางภาษาอังกฤษให้บัณฑิตมหาวิทยาลัยราชภัฏสวนสุนันทา เป็นขั้นตอนการจัดเตรียมข้อมูลเพื่อกำหนดแนวทางการพัฒนาสมรรถนะทางภาษาอังกฤษให้บัณฑิตฯ คณะผู้วิจัยได้ดำเนินการสำรวจปัญหาและความต้องการดังกล่าวจากนักศีกษาชั้นปีที่ 4 ซึ่งเป็นปีสุดท้ายของคณะศิลปศาสตร์ และปีที่สี่ของคณะครุศาสตร์ (หลักสูตร 5 ปี)

3.3 นำข้อมูลสมรรถนะทางภาษาอังกฤษของบัณฑิตฯ จากข้อ 3.1 พร้อมทั้งผลการสำรวจปัญหาและความต้องการในการพัฒนาสมรรถนะทางภาษาอังกฤษ จากข้อ 3.2 มากำหนดแนวทางการพัฒนาสมรรถนะทางภาษาอังกฤษให้บัณฑิตมหาวิทยาลัยราชภัฏสวนสุนันทา เพื่อให้สอดคล้องกับความต้องการอย่างแท้จริง

**3.1 กลุ่มตัวอย่างที่ใช้ในการวิจัย**

ในงานวิจัยนี้ มี 2 กลุ่มตัวอย่าง คือ

กลุ่มที่ 1 เพื่อศึกษาระดับสมรรถนะทางภาษาอังกฤษฯ คือ นักศึกษารหัส 56 จำนวน 1,000 คน คิดเป็นร้อยละ 27.25 ของจำนวนนักศึกษาผู้เข้ารับการประเมินสมรรถนะภาษาอังกฤษโดยใช้โปรแกรม Speexx จำนวน 3,670 คน

กลุ่มที่ 2 เพื่อศึกษาปัญหาและความต้องการในการพัฒนาสมรรถนะภาษาอังกฤษ คือ นักศึกษาปีที่ 4 ที่ลงทะเบียนในปีการศึกษาที่ 2560 ซึ่งกำลังจะเป็นบัณฑิต จำนวน 3 กลุ่ม รวมจำนวนทั้งหมด 78 คน มี จำนวน 23 คน (ร้อยละ 31.94) จากสาขาภาษาอังกฤษธุรกิจ คณะศิลปศาสตร์ จำนวน 23 คน (ร้อยละ 31.94) จากสาขาภาษาอังกฤษ คณะศิลปศาสตร์ และจำนวน 32 คน (ร้อยละ 44.44) จากสาขาภาษาอังกฤษ คณะครุศาสตร์ ได้จากการสุ่มอย่างง่าย (Simple random sampling) (สุวิมล ว่องวาณิช และนงลักษณ์ วิรัชชัย, 2546)

**3.2** **ศึกษาระดับสมรรถนะทางภาษาอังกฤษของบัณฑิตมหาวิทยาลัยราชภัฏสวนสุนันทา**

เป็นขั้นตอนการดำเนินการรวบรวมข้อมูล เพื่อใช้ประกอบการกำหนดความสามารถการใช้ภาษาอังกฤษด้านทักษะการฟัง การพูด การอ่าน และการเขียนที่จำเป็นของบัณฑิตมหาวิทยาลัย

ราชภัฏสวนสุนันทาที่กำลังจะจบการศึกษาระดับปริญญาตรี คณะผู้วิจัยดำเนินการศึกษาสมรรถนะทางภาษาอังกฤษของบัณฑิตฯ มี 3 ขั้นตอนตามลำดับ ดังนี้

3.2.1 ประชุมคณะผู้วิจัยและหน่วยงานที่เกี่ยวข้องในมหาวิทยาลัยฯ ในฐานะนายทวารข้อมูล (หรือ Gatekeeper) ได้แก่ หน่วยงานจัดทำทำเนียบนักศึกษา กองพัฒนานักศึกษา ฝ่ายกิจการนักศึกษาประจำคณะ และสถาบันสร้างสรรค์และส่งเสริมการเรียนรู้ตลอดชีวิต (สสสร.) เตรียมการเพื่อสร้างแผนการขับเคลื่อนนำลงสู่การดำเนินงาน กำหนดกรอบประเด็นและข้อมูลพื้นฐานที่จำเป็นในการศึกษา ประเด็นที่จะศึกษาวิเคราะห์ คุณสมบัติสมาชิกผู้ทำงานที่เกี่ยวข้อง แผนการเข้าถึงกลุ่มตัวอย่างที่นำคณะผู้วิจัยไปสู่การเข้าถึงกลุ่มตัวอย่าง แนวทางการประชาสัมพันธ์เพื่อสร้างความเข้าใจกับกลุ่มตัวอย่างถึงจุดประสงค์ของงานวิจัยและการดำเนินการ ให้กับกลุ่มตัวอย่าง คือ นักศึกษาที่กำลังจะจบการศึกษาระดับปริญญาตรีในปีการศึกษา 2560

3.2.2 ศึกษาเอกสารและงานวิจัยที่เกี่ยวข้องกับโครงสร้างและองค์ประกอบทางภาษา ได้แก่ คำศัพท์ ไวยากรณ์ (การศึกษาในงานวิจัยนี้ ไม่ครอบคลุมถึง เสียงและหน่วยเสียง) สมรรถนะทางภาษาอังกฤษ ความสามารถในการใช้ภาษาอังกฤษ การสื่อสารทางภาษาแบบทักษะสัมพันธ์ การวัดและประเมินความสามารถทางการใช้ภาษาอังกฤษทางเชาว์ปัญญาในการแสดงออกด้านความรู้สมรรถนะทางภาษา (Maximal ability) การวัดและประเมินด้านการกระทำปกติที่เกี่ยวข้องกับการใช้ภาษาอังกฤษ (Typical performance) ในบริบทการการศึกษาและการทำงาน และกรอบมาตรฐานคุณวุฒิระดับอุดมศึกษาแห่งชาติ

3.2.3 กำหนดองค์ประกอบและตัวบ่งชี้สมรรถนะทางภาษาอังกฤษที่สำคัญและจำเป็นสำหรับด้านทักษะการฟัง การพูด การอ่าน และการเขียนที่สำคัญและจำเป็นของบัณฑิตฯ โดยพิจารณาจากเกณฑ์การจัดระดับความสามารถด้านในการใช้ภาษาอังกฤษเพื่อการสื่อสาร จากการทบทวนวรรณกรรมและเอกสารที่เกี่ยวข้อง

3.3.4 คณะผู้วิจัยได้ดำเนินการรวบรวมข้อมูลคะแนนสมรรถนะทางภาษาอังกฤษของนักศีกษารหัส 56 ที่ ที่ได้จากการจัดสอบโดยใช้โปรแกรมสำเร็จรูป Speexx ของ สสสร. มาคำนวนโดยใช้สถิติพรรณนา คือ ค่าเฉลี่ย และค่า S.D.

**3.3** **สำรวจปัญหาและความต้องการในการพัฒนาสมรรถนะทางภาษาอังกฤษให้บัณฑิตมหาวิทยาลัยราชภัฏสวนสุนันทา** เป็นขั้นตอนการการลงพื้นที่สำรวจความคิดเห็นเกี่ยวกับปัญหาและความต้องการในการพัฒนาสมรรถนะทางภาษาอังกฤษ เพื่อนำมาใช้เป็นข้อมูลในการกำหนดแนวทางการพัฒนาสมรรถนะทางภาษาอังกฤษให้บัณฑิตมหาวิทยาลัยราชภัฏสวนสุนันทา ที่จะสอดคล้องกับความต้องการของบัณฑิตอย่างแท้จริง โดยดำเนินการ 2 ขั้นตอน ดังนี้

3.3.1 กำหนดเครื่องมือวิจัย ประกอบด้วย

1. แบบทดสอบ Speexx เป็นโปรแกรมพัฒนาสมรรถนะภาษาอังกฤษผ่านระบบออนไลน์ ที่ดำเนินการจัดสอบโดย สสสร. แบบทดสอบดังกล่าวมีตัวเลือกให้ผู้ตอบพิจารณา โดยดูจากข้อคำถามที่เป็นทั้งรูปประโยค และเป็นความเรียงขนาดสั้น เป็นการวัดสมรรถนะที่ใช้ในการทำงานและในกิจวัตรประจำวันทั่วไปตั้งแต่ระดับพื้นฐาน เช่น การรับโทรศัพท์ การประชุม การนำเสนองาน ฯลฯ ซึ่งมีลักษณะโดยรวม คือ

- ด้านคำศัพท์ ให้ผู้ทดสอบเลือกคำศัพท์หรือสำนวนจากความหมายของคำและความหมายในบริบท ระบุส่วนประกอบของประโยค โดยการเติมประโยคให้สมบูรณ์โดยใช้ความรู้เกี่ยวกับหลักไวยากรณ์และความเข้าใจในสถานการณ์ของการใช้ภาษาตามแนวปฎิบัติที่เหมาะสมของสังคม (Social convention)

- ด้านการเขียน ให้ผู้ทดสอบเขียนเติม Parts of Speech โดยพิจารณาจากไวยากรณ์ในประโยค ผู้ทดสอบเรียบเรียงประโยค (Rewrite) ให้เปลี่ยนรูปประโยคตามไวยากรณ์ที่กำหนด (เช่น เปลี่ยนจาก Active Voice เป็น Passive Voice) ผู้ทดสอบเติมคำกริยาในช่องว่างให้ถูกต้องตามหลักไวยากรณ์เพื่อให้ประโยคสมบูรณ์ และให้ผู้ทดสอบเลือกประโยคคำตอบโดยพิจารณาจากบริบทที่โจทย์กำหนด

- ด้านการอ่าน ให้ผู้ทดสอบอ่านบทความหรือหัวข้อที่เกี่ยวกับปัจจุบัน ทดสอบความเข้าใจในคำศัพท์และความสามารถเลือกใช้คำศัพท์ให้สอดคล้องกับสถานการณ์ หรือภาพ ตามแนวปฎิบัติที่เหมาะสมของสังคม (Social convention)

- ด้านการฟังเพื่อความเข้าใจ ผู้ทดสอบคิดวิเคราะห์จากบทสนทนานขนาดสั้น และเลือกคำตอบที่เหมาะสมที่สุด

- ด้านการพูด ผู้ทดสอบใช้ชุดหูฟังและไมโครโฟนเพื่อบันทึกเสียงเพื่อให้ผู้ทดสอบพูดตามประโยคที่กำหนด

แบบทดสอบ Speexx เป็นเครื่องมือวัดสมรรถนะทางการใช้ภาษาอังกฤษทั้ง 4 ทักษะ ให้ผู้ทดสอบฟัง บันทึกเสียงที่พูด อ่าน และเขียนตอบสั้น ๆ จำนวน 60 ข้อ ที่เป็นการทดสอบ Mastery และมีค่าความเที่ยง (Reliability) และความตรง (Validity) ในเกณฑ์มาตรฐาน (Applitech Solution, ออนไลน์)

2. แบบสอบถามปัญหาและความต้องการที่คณะผู้วิจัยพัฒนาขึ้น มี จำนวน 2 ตอนคือ

- ตอนที่ 1 ข้อมูลส่วนตัวของกลุ่มประชากร เป็นแบบสอบถามให้เลือกตอบ (Checklist) เพื่อสอบถามความจริงที่เป็นอยู่ เช่น เพศ อายุ สาขาและคณะที่ทำการศึกษา

- ตอนที่ 2 รายการข้อคำถามแบบสอบถามให้เลือก 5 ระดับแบบ Likert และแบบสอบถามปลายเปิด รวมจำนวน 26 ข้อ โดยมีขอบเขตคำถามดังนี้

ก) ขอบเขตคำถามด้านความต้องการทางภาษา สอบถามลักษณะด้านสมิทธิภาพ (ระดับความสามารถทางภาษา ในที่นี้ คือ ภาษาอังกฤษ) ตามหลักสูตรศิลปศาสตร์บัณฑิต และหลักสูตร

ครุศาสตร์บัณฑิต (5 ปี) ในด้านทักษมาลาประเภท 1) ทักษะการรับสาร ได้แก่ ทักษะฟัง และทักษะอ่าน และ 2) ทักษมาลาประเภททักษะการส่งสาร ได้แก่ ทักษะพูดและทักษะเขียนซึ่งสัมพันธ์กันในกิจกรรมการใช้ภาษาที่กำหนด

ข) ขอบเขตคำถามด้านปัญหาเกี่ยวกับทักษะ แบ่งออกเป็น 4 ทักษะ มี

1. ปัญหาด้านการอ่าน

1.1 การเข้าใจศัพท์ สำนวนที่ใช้

1.2 การใช้ความรู้ด้านไวยากรณ์ในการทำความเข้าใจเกี่ยวกับคำ (เช่น คำสรรพนาม คำแปล) ความเชื่อมโยงของเนื้อความ (เช่น การใช้คำสันธาน การใช้คำอ้างอิงเชื่อมความคิดระหว่างประโยค) ที่กำหนดหน้าที่ของภาษาว่าเป็นการเชื่อมความคิดเพื่อเสริมความ เพื่อการแสดงความขัดแย้ง

1.3 การเรียบเรียงความหรือสาระที่ได้จากการอ่านแล้วเข้าใจได้ด้วยถ้อยคำตนเอง สามารถตอบคำถามแล้วเรียบเรียงถ้อยคำใหม่โดยให้ได้ใจความเดิมได้

1.4 การอ่านข้อมูลที่เป็นรายละเอียด โยงรายละเอียดที่เกี่ยวข้องเข้ากับใจความสำคัญของเรื่องได้ว่าเป็นรายละเอียดสนับสนุน หรือเป็นรายละเอียดที่ขัดแย้งกันเพื่อให้ข้อมูลตรงกันข้าม รวมทั้งความเข้าใจความสัมพันธ์ระหว่างรายละเอียด

1.5 การอ่านจับใจความสำคัญ ระบุแก่นเรื่อง หัวเรื่อง และใจความสำคัญของเรื่องที่อ่านได้

1.6 การวิเคราะห์และประเมินความสัมพันธ์ของเนื้อความและสุนทรียศาสตร์ของการใช้ภาษา สามารถใช้ความรู้ด้านศัพท์ ไวยากรณ์ และความเข้าใจสิ่งที่อ่านและความรู้เกี่ยวกับการวิเคราะห์ การประเมิน และสรุปได้ว่าสารที่อ่านนั้นเป็นสารประเภทใด

2. ปัญหาด้านการฟัง

1.1 การฟังด้วยความเข้าใจทั้งใจความสำคัญ และรายละเอียด ตีความเหตุและผล และสิ่ง/เหตุการณ์ที่ไม่ได้กล่าวถึงหรืออาจะเกิดขึ้นต่อไปได้ ระบุแหล่งที่มาของข่าวสาร ประเภทและบริบทของสาร สามารถวิพากษ์วิจารย์ได้

1.2 ระบุว่าผู้ส่งสารเป็นใคร มีวัตถุประสงค์หรือเจตนาใดทั้งโดยทางตรงหรือทางอ้อม สารที่ส่งเป็นของผู้พูดเอง หรือเป็นการถ่ายทอดสารของผู้อื่นอีกทอดหนึ่ง ใช้ภาษาอย่างสุภาพหรือไม่สุภาพ ตรงไปตรงมาหรืออ้อมค้อม มีความเป็นมิตรหรือศัตรู มีความจริงใจหรือมีจุดประสงค์แอบแฝง

1.3 ระบุว่าการสื่อสารนั้นเกิดขึ้นในบริบททางสังคมและวัฒนธรรมใด (เช่น การสนทนาในงานเลี้ยง การสนทนาในสถานที่ทำงาน การบรรยายในชั้นเรียน การอภิปราย)

3. ปัญหาด้านการพูด

3.1 การเลือกใช้ศัพท์ สำนวนอย่างเหมาะสมและได้ความหมาย

3.2 การใช้โครงสร้างประโยคอย่างถูกต้อง

3.3 การพูดนำเสนอใจความสำคัญ และรายละเอียดสนับสนุน หรือโต้แย้งพร้อมทั้งการให้เหตุผล

3.4 การสรุปประเด็นหรือการขมวดท้ายการพูด

3.5 การรักษาสัมพันธภาพกับผู้อื่นโดยการใช้ปฎิสัมพันธ์ทางภาษาที่เหมาะสม (เช่น การสอดแทรกคำพูดของผู้อื่น การนำเข้าสู่สาระเรื่องที่ตนจะพูด) กลวิธีการขึ้นต้นและลงท้ายการพูดที่เหมาะสม

4. ปัญหาด้านการเขียน

4.1 ความถูกต้องด้านการใช้ภาษา ได้แก่ ศัพท์ โครงสร้าง

4.2 ความเหมาะสมด้านการใช้ภาษา ได้แก่ ศัพท์สำนวนที่เลือกใช้สื่อหน้าที่ภาษาได้ตามวัตถุประสงค์และประเภทขกงการเขียน ชัดเจน กระชับ ได้ใจความ ไม่อ้อค้อม

4.3 การแสดงจุดเน้นของความคิดและการนำเสนอที่ชัดเจน

4.4 การเลือกวิธีการนำเสนอสาระที่เหมาะสม (เช่น การเล่า การบรรยาย การยกตัวย่าง การเปรียบเทียบ)

4.5 การนำสู่เรื่องได้อย่างน่าสนใจ

4.6 การสรุปหรือขมวดท้ายเรื่องให้เห็นประเด็น การตีความประเด็นได้เกี่ยวข้องกับแนวคิดหรือแนวปฎิบัติที่สำคัญ

3.3.2 สร้างเครื่องมือที่ใช้ในการวิจัย คือแบบสำรวจปัญหาและความต้องการในการพัฒนาสมรรถนะทางภาษาอังกฤษ มีกระบวนการสร้าง ดังนี้

3.3.2.1 ทำการตรวจสอบคุณภาพของแบบสำรวจปัญหาและความต้องการในการพัฒนาสมรรถนะทางภาษาอังกฤษของบัณฑิตฯ ที่พัฒนาขึ้น ดังนี้

1) กลุ่มตัวอย่างที่ใช้ในการทดลองตรวจสอบคุณภาพของแบบทดสอบวัดระดับสมรรถนะทางภาษาอังกฤษของบัณฑิตฯ ที่พัฒนาขึ้นในขั้นตอนที่ 3.2.2 ได้แก่ นักศึกษาชั้นปีสุดท้ายของมหาวิทยาลัยราชภัฎสวนสุนันทา มีวิธีการสุ่มดังนี้

ขั้นที่ 1 กำหนดกลุ่มตัวอย่างขั้นต่ำในการวิจัย กำหนดไว้ที่ 20 คน ได้จากการสุ่มอย่างง่าย (Simple random sampling) (สุวิมล ว่องวาณิช และนงลักษณ์ วิรัชชัย, 2546)

ขั้นที่ 2 ทำการพัฒนาแบบสอบถาม (Questionnaire) ในงานวิจัยนี้ คือ แบบสำรวจปัญหาและความต้องการในการพัฒนาสมรรถนะทางภาษาอังกฤษของบัณฑิต โดย

- ทบทวนเอกสารและวรรณกรรมที่เกี่ยวข้องกับ สมรรถนะทางภาษาอังกฤษ ความสามารถในการใช้ภาษาอังกฤษ การสื่อสารทางภาษาแบบทักษะสัมพันธ์ การวัดและประเมินความสามารถทางการใช้ภาษาอังกฤษทางเชาว์ปัญญาในการแสดงออกด้านความรู้สมรรถนะทางภาษา (Maximal ability) การวัดและประเมินด้านการกระทำปกติที่เกี่ยวข้องกับการใช้ภาษาอังกฤษ (Typical performance) ในบริบทการการศึกษาและการทำงาน และกรอบมาตรฐานคุณวุฒิระดับอุดมศึกษาแห่งชาติ

- กำหนดกรอบคำถามที่อิงอยู่บนหลักสูตรศิลปศาสตร์บัณฑิต หลักสูตรปรับปรุง พ.ศ.2554 และหลักสูตรครุศาสตร์บัณฑิต สาขาภาษาอังกฤษ (5 ปี) หลักสูตรใหม่ พ.ศ. 2555 ข้อคำถามสัมภาษณ์มีเป้าหมายมากกว่าการได้มาของข้อมูลเฉพาะด้านความต้องการความรู้ในหลักภาษาอังกฤษ แต่ยังสอบถามถึงสภาพปัจจุบันของสมรรถนะการใช้ภาษาอังกฤษด้านทักษะการฟัง การอ่าน และการเขียน แนวทางการพัฒนาสมรรถนะทางภาษาอังกฤษให้บัณฑิตมหาวิทยาลัยราชภัฏสวนสุนันทา

- ดำเนินการพัฒนาแบบสำรวจแนวทางเพื่อการพัฒนาสมรรถนะทางภาษาอังกฤษให้บัณฑิตมหาวิทยาลัยราชภัฏสวนสุนันทา ประกอบด้วยข้อคำถาม แบบวัดมาตรส่วนประมาณค่า 5 ระดับ (Rating Scale) โดยกำหนดมาตรวัดตัวแปรเป็นมาตรส่วนประมาณค่า 5 ระดับ ดังนี้

|  |  |  |
| --- | --- | --- |
| มาตรวัด | คะแนนข้อคำถามทางบวก | คะแนนข้อคำถามทางลบ |
| 1 | 1 | 5 |
| 2 | 2 | 4 |
| 3 | 3 | 3 |
| 4 | 4 | 2 |
| 5 | 5 | 1 |

เมื่อทำการรวมค่าคะแนนเฉลี่ยแล้ว ผู้วิจัยได้กำหนดช่วงของการแปลความหมายของคะแนนในช่วงต่างๆ ไว้ดังนี้

|  |  |
| --- | --- |
| **ช่วงคะแนน** | **การแปลความหมาย** |
| 1.00 – 1.80 | น้อยที่สุด |
| 1.81 – 2.61 | น้อย |
| 2.62 – 3.42 | ปานกลาง |
| 3.43 – 4.22 | มาก |
| 4.23 – 5.00 | มากที่สุด |

- นำข้อคำถามที่สร้างขึ้นไปทำการตรวจสอบความเที่ยงตรงเชิงเนื้อหา (Content Validity) ด้วยเทคนิคการคำนวนหาค่าดัชนีความสอดคล้อง (Item Objective Congruence : IOC) แล้วคัดเลือกข้อคำถามที่มีค่า IOC มากกว่า .60 ขึ้นไป โดยให้ผู้เชี่ยวชาญเป็นผู้ตรวจ จำนวน 3 คน เป็นผู้ประเมิน ได้แก่ ผ.ศ. ศิริพร พงษ์สุรพิพัฒน์ ดร.วิไลจิตร นิลสวัสดิ์ ผ.ศ.กรรณิการ์ สุสม โดยผู้เชี่ยวชาญแต่ละคนจะให้คะแนนข้อคำถามแต่ละข้อ 3 ตัวเลือก ได้แก่ คะแนน

1 หมายความว่า ความสอดคล้องกับแนวคิดและทฤษฏี

0 หมายความว่า ไม่แน่ใจสอดคล้องกับแนวคิดและทฤษฏีที่

-1 หมายความว่า ไม่มีความสอดคล้องกับแนวคิดและทฤษฏี

พร้อมทั้งกับทำการแก้ไขข้อคำถามตามข้อเสนอแนะของผู้ทรงคุณวุฒิทั้ง 3 คน อีกครั้ง

- นำแบบสำรวจปัญหาและความต้องการในการพัฒนาสมรรถนะทางภาษาอังกฤษของบัณฑิตฯ ไปทดลองใช้ (Try out) กับกลุ่มตัวอย่างบัณฑิตฯ ที่ไม่ได้อยู่ในกลุ่มบัณฑิตที่จะนำมาวิจัยในงานวิจัยหลัก จำนวน 30 คน เพื่อทำการหาค่าอำนาจจำแนกรายข้อ (Discriminate Power) ด้วยวิธีการหาค่าสหสัมพันธ์คะแนนรายข้อกับคะแนนรวม (Item-total correlation) โดยเลือกข้อที่มีค่าสัมประสิทธิ์สัมพันธ์กับคะแนนรายข้อมากกว่า .20 ขึ้นไป

- หาค่าความเชื่อมั่น (Reliability) ด้วยเทคนิคการหาค่าความสอดคล้องภายใน (Internal consistency) จากการหาค่าอัลฟ่าตามแนวทางของครอนบาค (Cronbach Alpha) โดยถือว่าแบบสำรวจปัญหาและความต้องการในการพัฒนาสมรรถนะทางภาษาอังกฤษของบัณฑิตฯ ที่มีค่า Cronbach Alpha เกินกว่า .70 ขึ้นไปมีความเชื่อมั่นยอมรับได้

- ทำการตรวจสอบความสมบูรณ์ของแบบสำรวจปัญหาและความต้องการในการพัฒนาสมรรถนะทางภาษาอังกฤษของบัณฑิตฯ เป็นขั้นตอนการดำเนินการหลังจากการตรวจสอบคุณภาพของแบบสำรวจ ให้มีความสมบูรณ์มากยิ่งขึ้น คณะผู้วิจัยดำเนินการปรับปรุงให้ครบในทุกองค์ประกอบของแบบทดสอบ เช่น คำถามหรือโทจย์ ตัวเลือก คำอธิบายคำสั่ง เพื่อให้สะดวกต่อการอ่านของผู้ตอบแบบสอบถาม และมีความกระชับด้านรูปแบบมากที่สุด แล้วจึงดำเนินการเก็บรวบรวมข้อมูลจากกลุ่มตัวอย่างจริง คือผู้เรียน อันเป็นผลผลิตของสถานศึกษา (End users)

**3.4 นำข้อมูลสมรรถนะทางภาษาอังกฤษของบัณฑิตฯ จากข้อ 3.1 พร้อมทั้งผลการสำรวจปัญหาและความต้องการในการพัฒนาสมรรถนะทางภาษาอังกฤษ จากข้อ 3.2 มากำหนดแนวทางการพัฒนาสมรรถนะทางภาษาอังกฤษ**

เป็นขั้นตอนการนำข้อมูลที่ได้จากการลงพื้นที่สำรวจความคิดเห็นเกี่ยวกับปัญหาและความต้องการในการพัฒนาสมรรถนะทางภาษาอังกฤษ ในข้อ 3.1 และ 3.2 มากำหนด แนวทางการแก้ไขเพื่อพัฒนาสมรรถนะทางภาษาอังกฤษให้บัณฑิตมหาวิทยาลัยราชภัฏสวนสุนันทา ผู้วิจัยดำเนินการรวบรวมแบบสำรวจปัญหาและความต้องการในการพัฒนาสมรรถนะทางภาษาอังกฤษของบัณฑิตฯ โดยการประสานกับตัวแทนกลุ่มตัวอย่างจากคณะศิลปศาสตร์ และครุศาสตร์ คณะวิจัยมีผู้ช่วยนักวิจัยดำเนินการเก็บแบบสอบถาม ในการประสานงานและประชาสัมพันธ์นักศึกษาผู้ที่จะสำเร็จการศึกษาในปีการศึกษา 2560 ทำแบบสำรวจปัญหาและความต้องการในการพัฒนาสมรรถนะทางภาษาอังกฤษของบัณฑิตฯ ที่พัฒนาขึ้น